Артюр Рембо
Злото

Превод от френски: Пенчо Симов, 1978

chitanka.info

Догдето лют картеч дере с червени храчки

пропития с лазур безкраен небосвод,

в цвят сив или зелен, на своя крал играчки,

сред огъня жесток загиват взвод след взвод;

догдето страшен бяс сто хиляди ще прати

към гибелта подир убитите преди,

нещастни жертви, смърт приели в прелестта ти,

Природо, а пък ти в чист порив ги роди!

Бог има, който все посреща със насмешка

олтарите с тамян и с бляскави врати

и все задремва, щом осанна проехти,

и се събужда пак, щом майка с вехта дрешка

му поднесе в часа на траур жаловит

последния петак, във кърпата й свит!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.